Ir vispārzināms, ka ikvienas godprātīgas un likumpaklausīgas personas pienākums ir ziņot tiesībsargājošajām iestādēm par pamanītu noziedzīgu nodarījumu, par kuru vainīgajam var tikt piemērots kriminālsods. Savukārt tiesībsargājošajām iestādēm ir pienākums uzsākt kriminālprocesu pēc Kriminālprocesa likuma 6.panta. Sekojoši arī Krimināllikuma 315.pants paredz atbildību par neziņošanu, ja ir zināms, ka tiek gatavots vai izdarīts smags vai sevišķi smags noziegums.
Bieži vien var šķist, ka ir pietiekami paziņot Finanšu izlūkošanas dienestam par pamanītu it kā notiekošu noziedzīgi iegūtu līdzekļu legalizācijas gadījumu, lai pēc tam Finanšu izlūkošanas dienests risina šo jautājumu. Tomēr, atsevišķos gadījumos, komersants var pamanīt arī tādus noziedzīgus nodarījumus, kuri nebūt nav saistīti ar Finanšu izlūkošanas dienesta darbu. Tā, piemēram, ja klients lūdz izgatavot viltotus dokumentus nekustamā īpašuma izkrāpšanai, tad par šo gadījumu ir jāziņo nevis Finanšu izlūkošanas dienestam, bet gan Valsts policijai.
Savukārt, ja tiek secināts, ka klients ir pārkāpis Latvijas Republikai saistošās sankcijas, tad par šo gadījumu ir pienākums ziņot Drošības policijai, kas izmeklē noziedzīgus nodarījumus, kas izdarīti valsts drošības jomā.
Arī par acīmredzamiem noziedzīgiem nodarījumiem nodokļu jomā nebūs pietiekami iesniegt tikai ziņojumu VID par aizdomīgu darījumu nodokļu jomā. Papildus būs nepieciešams paziņot par šo gadījumu arī VID nodokļu un muitas policijai, jo tieši šī iestāde, nevis VID, ir tiesīga izmeklēt noziedzīgus nodarījumus valsts ieņēmumu un muitas lietu jomā.